Maak toesprake maklik met hierdie wenke - Jou Werk | Solidariteit WêreldJou Werk | Solidariteit Wêreld
Tuis › 2016-werk › Maak toesprake maklik met hierdie wenke
Maak toesprake maklik met hierdie wenke
Om in die openbaar te moet praat, is 'n baie algemene stressor. Dit staan algemeen bekend as glossofobie en tot 75% van alle mense ly daaraan.
Die Amerikaanse komediant Jerry Seinfeld het op 'n keer gespot dat die meeste mense by 'n begrafnis eerder in die kis sal lê as om die grafrede te lewer.
Die een of ander tyd egter sal die meeste van ons 'n aanbieding by die werk (en nog erger, vir jou base) moet doen, of 'n heildronk moet instel op 'n kollega wat gaan trou, 'n baba gaan kry of die maatskappy verlaat. Dit is dus noodsaaklik dat jy die basiese vaardighede van voor 'n gehoor te praat onder die knie moet kry. En, as jy dit eers bemeester het, kan dit selfs opwindend wees en nuwe loopbaangeleenthede skep.
Hier is 'n paar elementêre moets en moenies om jou aan die gang te kry.
Simon Sinek, een van die mees gekykte TED Talks-sprekers, sê mens moenie dadelik begin praat nie. "Baie mense begin dadelik praat, en dis pure as gevolg van senuwees. Dit dra 'n bietjie onsekerheid en vrees oor."
Hy doen aan die hand dat mens stil-stil op die verhoog gaan, diep asemhaal, jou plek kry, 'n paar sekondes wag, en dan begin. "Dit wys vir die gehoor dat jy vol selfvertroue en in beheer van die situasie is."
Moet jou ook nie aan neebroers steur nie, sê hy. Ignoreer mense wat frons, hul arms vou of hul koppe skud. Fokus net op jou ondersteuners – die wat openlik betrokke is en "ja" knik met hul koppe.
Jason Headsetsdotcom, 'n bydraer tot Entrepreneur.com, sê jy moet nooit jou voordrag van jou skootrekenaar of aantekeningkaartjies aflees nie. Dit dra 'n gebrek aan respek vir jou gehoor oor. Inoefening van jou toespraak of aanbieding laat jou met selfvertroue praat sonder om van aantekeninge af te lees.
Hy sê hierbenewens moet mens dit vermy om 'n "statistiek en aanhaling"-persoon te wees. Sommige mense produseer bloot 'n oorvloed van sekondêre inligting in plaas daarvan om hulle perspektiewe en nuwe insigte mee te deel en dit met statistiek en ander mense se menings op te volg.
Stephen Boyd, emeritusprofessor in spraakkommunikasie by die Northern Kentucky Universiteit, sê voorkoms is belangrik en daarom moet mens sosiaal verkeer tydens die aktiwiteite voor die toespraak. Ontmoet en groet mense voor jy praat en moenie eenkant sit en tob oor jou aanbieding nie. Lyk selfversekerd!
Boyd voeg by dat jou liggaamshouding ook baie belangrik is. Staan stewig as jy begin praat. Dit gee stabiliteit en voorkom dat jy wip as jy praat.
Sinek en Boyd stem saam dat die regte vorm van oogkontak kritiek is. Jy moet oogkontak maak voordat jy begin praat want dit betrek jou luisteraars en behou hul aandag. Miskien moet jy probeer om eers met die aangename gesigte oogkontak te maak en dan aanbeweeg.
Sinek sê mens moet aandagtig na individue kyk en, indien moontlik, 'n hele sin of gedagte aan hulle rig sonder om weg te kyk.
Daag op en raak betrokke. "Mense is meer geneigd om iemand wat gee te vertrou – 'n spreker wat vir hulle waarde gee, wat hulle iets nuut leer, wat hulle inspireer – as iemand wat neem," sê Sinek.
Boyd wys daarop dat 'n spreker in die gehoor mag inbeweeg, of ten minste na hulle toe, om 'n punt te beklemtoon. Jy kan ook hul menings vra oor die onderwerp of idee wat julle bespreek en vra hulle om deel te neem.
Jason en Boyd voer aan dat dit wys is om goeie stories te vertel en dat grappe met oorleg gebruik moet word. Ons ken almal interessante of leersame stories wat by 'n wye reeks gehore inslag sal vind en ons moet dit gebruik.
En laaste, maar beslis nie die minste nie: berei jou tot vervelens toe voor. 'n Deeglike kennis van jou onderwerp sal keer dat jy toeslaan en totale en embarasserende verwarring voorkom. Oefen en hersien jou toespraak of aanbieding 'n aantal kere voordat jy dit lewer.